REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/64-21

08. mart 2021. godine

B e o g r a d

Z A P I S N I K

PETE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 5. MARTA 2021. GODINE

Sednica je počela u 11,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Stanislava Janošević, Sonja Todorović, Momir Stojilković, Velibor Stanojlović, Olja Petrović, Ljubinko Rakonjac, Dijana Radović, Nikola Kožović, Jelisaveta Veljković i Nenad Filipović.

Sednici nisu prisustvovali članovi Odbora: Marko Zeljug i Arpad Fremond.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Nenad Katanić, pomoćnik ministra, Nebojša Milosavljević, direktor Uprave za zaštitu bilja, Gligorije Veselinović, Sektor za međunarodnu saradnju.

Pre utvrđivanja dnevnog reda, njegovu dopunu predložio je Veroljub Matić sa tačkom: Dopuna Uredbe o raspodeli podsticaja u poljoprivredi i ruralnom razvoju.

Odbor je jednoglasno prihvatio ovaj predlog za dopunu dnevnog reda.

Drugu dopunu je predložio predsednik Odbora Marijan Rističević sa tačkom: Urgencija za isplatu zaostalih podsticaja u poljoprivredi.

Odbor je jednoglasno prihvatio ovaj predlog za dopunu dnevnog reda.

Predsednik Odbora zatražio je članovima Odbora da se izjasne o celokupnom dnevnom redu, te je Odbor jednoglasno usvojio sledeći

 Dnevni red

1. Razmatranje Predloga zakona o potvrđivanju Konvencije o trgovini žitaricama, 1995, koji je podnela Vlada (broj 011-284/21 od 19. februara 2021. godine);
2. Dopuna Uredbe o raspodeli podsticaja u poljoprivredi i ruralnom razvoju;
3. Urgencija za isplatu zaostalih podsticaja u poljoprivredi.

Pre početka rasprave o tačkama dnevnog reda, usvojen je zapisnik sa četvrte sednice Odbora, koja je održana 4. februara 2021. godine, u tekstu u kome je i predložen.

Prva tačka dnevnog reda - Razmatranje Predloga zakona o potvrđivanju Konvencije o trgovini žitaricama, 1995.

Jelena Blagojević, državni sekretar, je na početku izlaganja istakla da je Međunarodni Žitarski Savet (IGC), međuvladina organizacija koja je osnovana sa ciljem da se pospeši međunarodna saradnja u trgovini žitaricama, promoviše otvorenost i korektnost u sektoru žitarica kao i da se doprinese stabilnosti tržišta žitarica i unapredi svetska bezbednost u hrani. Oko 56 država su članice ove organizacije. Tržišni uslovi za žitarice, pirinač i uljarice posmatraju se na dnevnoj bazi, kroz promet dnevnih izveštaja i održavanje internet informacione usluge, a Savet formalno razmenjuje informacije o tržišnim uslovima na sastancima odbora i sednicama Saveta. Godišnja IGC Konferencija žitara je javni forum za diskusiju i prilika da se okupe međunarodni kupci i prodavci, predstavnici industrije i kreatori politike na jednom mestu. Tržišne informacije o žitaricama, pirinču i uljaricama dostupne su na javnoj internet stranici i putem pretplate. Međunarodni Žitarski Savet, takođe, pruža dnevne kotacije izvoznih cena i izveštaje sa tržišta, zajedno sa pristupom svojim obimnim bazama podataka, vladama članicama. U oktobru 2012. godine, IGC se pridružio Sekretarijatu informacionog sistema poljoprivrednog tržišta. Inicijativa je osnovana na zahtev ministara poljoprivrede grupe G20. Obuhvata četiri useva (pšenicu, kukuruz, pirinač i soju) i ima za cilj da promovišs transparentnost tržišta hrane i koordinaciju aktivnosti politike kao odgovor na nesigurnost na tržištu. Međunarodni Žitarski Savet svake godine održava dve redovne sednice Saveta, bilo u Londonu ili u zemljama članicama. Njegove funkcije su nadgledanje sprovođenja Konvencije o trgovini žitaricama, 1995, raspravljanje o trenutnim i perspektivnim kretanjima na tržištu žitarica i praćenje promena u nacionalnoj politici žitarica i njihovih tržišnih implikacija. Svaka članica je određena kao uvoznik ili izvoznik na osnovu svoje prosečne trgovine žitaricama, pirinčem i uljaricama. Predsedavajući i zamenik predsedavajućeg biraju se svake godine, a mesta se menjauju između članova izvoznika i uvoznika. Međunarodni Žitarski Savet je drugi u svetu, posle Američkog ministarstva poljoprivrede, u prikupljanju, analizi i izveštavanju o tržištu žitarica i uljarica i u tome jeste značaj ove organizacije. Podaci i projekcije bitni su za kreiranje poltitika na državnim nivoima u sektorima žitarica i uljarica. Članstvo bi bilo značajno u smislu promocije rezultata trgovine i pristupa značajnom broju podataka za analizu i utvrđivanje politike u periodima koji predstoje a potvrđivanjem Konvencije omogućuje se njeno stupanje na snagu, zaključila je na kraju izlaganja državni sekretar, Jelena Blagojević.

Odbor je većinom glasova ( 13 za, 1 nije glasao ), a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

I z v e š t a j

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Konvencije o trgovini žitaricama, 1995.

Za izvestioca Odbora na sednici Narodne skupštine određen je Marijan Rističević, predsednik Odbora.

Druga tačka dnevnog reda - Dopuna Uredbe o raspodeli podsticaja u poljoprivredi i ruralnom razvoju.

Narodni poslanik Veroljub Matić je obrazlažući ovu tačku dnevnog reda istakao da se dopune Uredbe odnose na član 9. stav 3. gde pored nabrojanih pet okruga treba dodati i Mačvanski i Sremski upravni okrug. Takođe, kada je reč o premiji osiguranja predložio je da ona i za ova dva okruga iznosi maksimalnih 70%. Razlozi za dopunu ove Uredbe leže u činjenici da su navedena dva upravna okruga u neposrednoj blizini Bosne i Hercegovine, koja ima slabu protivgradnu zaštitu, te je stoga rizik za veći procenat grada koji se može izručiti na ove poljoprivredne površine, znatno uvećan. Kada bi se napravila analiza ugroženosti od grada, u zadnjih 15-20 godina sigurno bi ova dva okruga zauzimala prvo mesto, istakao je na kraju izlaganja Veroljub Matić i dodao da se dopunom Uredbe i ova dva okruga dovode u ravnopravan položaj sa preostalih pet upravnih okruga.

U diskusiji su učestvovali Marijan Rističević, predsednik Odbora i Milija Miletić, narodni poslanik.

 Nakon rasprave o tački dnevnog reda Odbor je jednoglasno doneo sledeći

Z a k lj u č a k

Odbor preporučuje da se hitno dopuni Uredba o raspodeli podsticaja u poljoprivredi i ruralnom razvoju u 2021. godini, tako da se u članu 9. stav 3. dodaju Mačvanski i Sremski upravni okruzi.

Treća tačka dnevnog reda - Urgencija za isplatu zaostalih podsticaja u poljoprivredi.

Predsednik Odbora, Marijan Rističević je obrazlažući ovu tačku dnevnog reda objasnio da je reč o zaostalim podsticajima iz 2018, 2019. i 2020. godine i da ovom urgencijom Odbor zahteva da Ministarstvo poljoprivrede, šumarstva i vodoprivrede zajedno sa Ministarstvom finansija iznađe sredstva za normalizaciju isplate zaostalih podsticaja i nesmetanu isplatu dospelih podsticaja.

U diskusiji je učestvovao narodni poslanik Ljubinko Rakonjac.

 Nakon rasprave o tački dnevnog reda Odbor je jednoglasno doneo sledeći

Z a k lj u č a k

 Odbor traži od Vlade, Ministarstva poljoprivrede, šumarstva i vodoprivrede i Ministarstva finansija da se iznađu sredstva za nesmetanu isplatu zaostalih podsticaja i podsticaja koji će dospeti.

Pošto drugih pitanja i predloga nije bilo, sednica je zaključena u 11.45časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević